Návrh na priestorové riešenie Ústavného súdu SR

	Súčasný stav:
	Ústavný súd v súčasnej dobe sídli v prenajatej budove na Hlavnej ulici č. 72. V sídle Ústavného súdu sa nachádza iba jedna pojednávacia sieň o rozmeroch 3,5 x 5 m. Väčšina sudcov je umiestnená v kanceláriách, v ktorých na osobu pripadá cca 5m2. Celkový počet kancelárií je 34. Zariadenie na osobnú hygienu na 1. poschodí využíva cca 27 zamestnancov (16 mužov a 11 žien) a účastníci konania. Na druhom poschodí je umiestnených 26 zamestnancov, ktorí využívajú rovnako iba jedno sociálne zariadenie (14 mužov a 12 žien).
	Novela Ústavy SR predpokladá zvýšenie počtu sudcov na 13. Znamená to, že začiatkom roku bude potrebné v budove umiestniť novozvolených sudcov a ich obslužný aparát v celkovom počte 12 osôb. Súčasné pomery to neumožňujú. Budova nevytvára žiadne priestorové podmienky pre archiváciu a iné dokumentačné zariadenia. Poloha budovy neumožňuje riešiť ani statickú dopravu pre služobné vozidlá, ani parkovacie plochy pre prípadnú účasť verejnosti na pojednávaní. Možno urobiť záver, že hlavným nedostatkom súčasného umiestnenia Ústavného súdu sú stiesnené priestory, ktoré už nevyhovujú požiadavkám na plnenie funkcií tejto inštitúcie.  Z hľadiska hygienického bolo zaujaté nasledovné stanovisko:
	„Počet, umiestnenie a stav zariadení na osobnú hygienu v objekte Ústavného súdu SR, Hlavná ul. 72 v Košiciach nevyhovuje hygienickým požiadavkám na pracovné prostredie v zmysle platných právnych predpisov“.
	Budova je na viacerých miestach zavlhnutá.

	Možnosti riešenia:
          A/ Umiestniť Ústavný súd SR do budovy Župného domu, Hlavná ul. 27.
	Uvádzané riešenie odstráni všetky problémy fungovania Ústavného súdu. Budova je nesporne reprezentatívna (ide o barokovo-klasicistickú palácovú stavbu z konca 18. storočia). Jej celková podlahová plocha je 3.115 m2. Budova má dva trakty a nádvorie, čím vytvára i priestor pre parkovacie možnosti.
	Predpokladom tohto riešenia je presťahovanie Východoslovenskej galérie do budovy „Divízie“ na námestí Maratónu mieru. Výhodou navrhovaného riešenia je i zabezpečenie ochrany budovy Ústavného súdu.
	Pred presťahovaním Ústavného súdu SR je potrebné budovu Župného domu dispozične zrekonštruovať.
B/ Umiestniť Ústavný súd SR do budovy „Divízie“ na nám. Maratónu mieru.
Druhé z riešení, ktoré prichádza do úvahy by znamenalo, že Ústavný súd bude sídliť v jednej budove s Východoslovenským múzeom. Celková plocha budovy „Divízie“ je 8.800 m2 a z nej je 3.900 m2 v súčasnom období nevyužitých. Voľné priestory sú po rekonštrukcii, resp. pred jej definitívnym ukončením.
	Umiestnenie Ústavného súdu v tejto budove by z hľadiska priestorového bolo možné. V jednej budove by však sídlili dve inštitúcie, ktorých činnosť spolu nijako nesúvisí, čo si žiada aj rozdielne dimenzovať práce na rekonštrukcii (najmä informačnej siete, bezpečnosť budovy, prístup verejnosti a pod.). Budova je vo finálnej fáze rekonštrukcie vnútorných priestorov.
	C/ Umiestnenie Ústavného súdu SR v novej budove.
	V Košiciach sa v tomto období nenachádza žiadna nová budova, ktorá by bola na sledovaný účel využiteľná. Toto riešenie by si vyžiadalo uvoľniť prostriedky na výstavbu novej budovy. Priestor na výstavbu podľa prednostu KÚ existuje.

	Ekonomické náklady:
	A/ Umiestnenie Ústavného súdu do budovy Župného domu si vyžiada nasledovné náklady: 1) nevyhnutné stavebné úpravy budovy – cca 67 mil. Sk
   2) ďalšie náklady (garáže, strecha, klampiarske práce)    
                                                                    -        19 mil. Sk                                                          
čo znamená celkom                                                                  _______________________
                                                                                                           86 mil. Sk

	B/ Umiestnenie  Ústavného súdu SR do budovy „Divízie“ si vyžiada nasledovné náklady: 
1) nevyhnutné náklady pre možnosť etablovania a fungovania Ústavného súdu SR              27.586, 2 mil. Sk (časť z nich je už preinvestovaná)
2) Celkové náklady na úpravu budovy „Divízie“ si vyžiada ďalších
                   61.544     mil. Sk  čo spolu predstavuje
                       __________________________
89.130	mil. SK

C/ Umiestnenie Ústavného súdu SR do novej budovy:
Náklady na výstavbu novej budovy si vyžiadajú uvoľniť finančné prostriedky cca 100 mil. Sk (závislé od konečného projektu).

	Finančné náklady na riešenia pod A/ a B/ sú opreté o už spracované projekty; riešenie pod bodom C/ je kvalifikovaným odhadom.

	Záver:
	Na základe poverenia vlády Slovenskej republiky podpredseda vlády SR pre legislatívu uskutočnil rokovania za účasti predsedu Ústavného súdu SR – Doc.JUDr. Jána Mazáka, prednostu Krajského úradu  v Košiciach – Ing. Vranovského, riaditeľa Východoslovenskej galérie a predstaviteľa Mestského magistrátu Košice. Následne sa konali rozhovory s ministrom kultúry Milanom Kňažkom. Predseda Ústavného súdu SR so súhlasom prednostu Krajského úradu v Košiciach odporúča umiestniť Ústavný súd SR do budovy Župného domu a presťahovať Východoslovenskú galériu do rekonštruovanej budovy „Divízia“. Východoslovenská galéria a múzeum by tak sídlili v jednej budove, pričom i samotná galéria by získala väčšiu výstavnú plochu ako má v súčasnom období. Budova „Divízie“ sídli prakticky na konci pešej zóny, čo umožňuje občanom priamy prístup k tejto kultúrnej inštitúcii. Podľa informácií prednostu KÚ je mesto Košice pripravené usporiadať vlastnícke vzťahy k budove „Divízie“ a to formou zámeny vlastného majetku za majetok štátu. Stalo by sa tak bezplatným prevodom „Kasární Slobody“ a priľahlého pozemku, majetku štátu, ktorý doteraz spravovalo Ministerstvo obrany Slovenskej republiky. Zmluva o prevode správy majetku štátu je v tejto chvíli pripravená. Zriadené záložné práva na objekt budovy „Divízie“ by ako ťarchu prevzal štát, alebo by musela byť prenesená na iné nehnuteľnosti. 
Výhodou navrhovaného riešenia je i skutočnosť, že Ústavný súd SR by tak sídlil v samostatnej budove. Tým sa vytvoria i predpoklady pre zabezpečenie ochrany údajov i samotnej budovy. Ústavný súd získa dostatok pojednávacích miestností. Súčasné potreby pre 4 senáty a plénum si vyžadujú 3 pojednávacie miestnosti, z ktorých minimálne 1 musí byť taká, aby na pojednávaní mohlo byť naraz prítomných 13 členov pléna Ústavného súdu. V rekonštruovanej budove Župného domu je možné umiestniť i všetkých administratívnych zamestnancov (poradcov, sekretariáty) pre jednotlivých sudcov. Nie opomenuteľnou skutočnosťou pre fungovanie Ústavného súdu SR je i zabezpečenie dôstojnosti a vážnosti tejto inštitúcie. Výhodou tohto riešenia je i skutočnosť, že Župný dom je v súčasnom období majetkom štátu. Nevzniknú teda žiadne problémy v oblasti vlastníckych vzťahov.